Ni-MH články formátu AA
Li-iónový článok pre digitálne fotoaparáty
**Sekundárny elektrochemický článok** (iné názvy: **sekundárny článok**, **vratný elektrochemický článok**, **akumulátor**, **akumulátorový článok**, hovorovo: *nabíjacia batéria*) je elektrochemický článok, ktorý po nabití (chemickej reakcii vyvolanej jednosmerným prúdom) je schopný spustiť opačnú chemickú reakciu, ktorou vzniká jednosmerný prúd (opačného smeru ako prúd nabitia).

Princíp
-------

Prechádzajúci prúd v nich vyvoláva vratné chemické zmeny, ktoré sa prejavia rozdielnym elektrochemickým potenciálom na elektródach. Z elektród sa potom dá čerpať na úkor týchto zmien elektrická energia späť. Pretože sú napätia na článkoch chemických akumulátoroch relatívne malé (okolo 1,4 - 3,6 V), sú niekedy akumulátory združované do akumulátorových batérií s vyšším napätím, napr. 12 V alebo 24 V. Napríklad modelárske lítiové akumulátory sa označujú počtom článkov: 1S, 2S, 3S, 4S, 5S a 6S, čomu zodpovedá príslušné výsledné napätie 3,7V pre jeden článok, ďalej 7,4V, 11,1V, 14,8V, 18,5V a 22,2V pre 6článkový akumulátor.

Druhy akumulátorov
------------------

* olovený akumulátor
* alkalický akumulátor
* nikel-kadmiový akumulátor
* metalhydridový akumulátor
* lítiový akumulátor
* lítium polymérový akumulátor

Životnosť
---------

Životnosť väčšiny chemických akumulátorov sa pohybuje okolo 3 rokov (približne 1 000 nabíjacích cyklov). Existujú však aj akumulátory so životnosťou okolo 6 rokov (olovené a nikel-kadmiové). Počas tejto doby postupne klesá kapacita akumulátora kvôli chemickej korózii elektród, zhoršovaniu izolačných vlastností separátorov a nevratným zmenám elektrolytu. Keď dosiahne kapacita menej ako 70 % nominálnej kapacity (vyznačenej na obale), považuje sa to za koniec životnosti akumulátora.

Životnosť akumulátora výrazne znižuje používanie pri vysokej teplote (35 °C a viac), časté prebíjanie alebo pridlhé ponechanie vo vybitom stave.

Využitie
--------

Akumulátory sa využívajú v mnohých zložitejších strojoch ako pomocný zdroj energie. Olovené akumulátory sú súčasťou každého automobilu ako zdroj pre štartér. Akumulátory poháňajú klasické ponorky, robia sa aj pokusy s pohonom pre ďalšie dopravné prostriedky. Dôležité je aj využitie v spotrebnej elektronike. Akumulátor obsahuje napríklad notebook, alebo mobilný telefón.

Hlavné parametre akumulátorov
-----------------------------

Medzi hlavné parametre akumulátorov patrí:

* kapacita (koľko ampérov dokáže akumulátor dodávať počas jednej hodiny pri menovitom napätí)
* menovité napätie (čerstvo nabitý akumulátor môže mať vyššie napätie ako menovité a počas vybíjania bude napätie klesať)
* vybíjací prúd

(pri modelárskych akumulátoroch sa uvádza ako násobok kapcity. Napríklad 1500mAh akumulátor s charakteristikou 20C môže po dobu 1/20 hodiny dodávať prúd až 1500mA \* 20 = 30A)
* nabíjací prúd

(ako rýchlo môže byť akumulátor nabitý, uvádza sa podobne ako vybíjací prúd násobkom kapacity. Napríklad 1500mAh akumulátor s charakteristikou 5C môžeme nabiť za 1/5 hodiny prúdom až 1500mA \* 5 = 7,5A)
* pripojovací konektor
* hmotnosť a rozmer

Iné projekty
------------

Commons
* Spolupracuj na Commons Commons ponúka multimediálne súbory na tému **akumulátory**.

Referencie
----------

1. ↑  VESELÝ, Miro. *Batérie, akumulátory, energia…* [online]. digi-foto.sk, [cit. 2021-09-10]. Dostupné online.
2. 1 2  Matej. *Lítiové akumulátory a ich správne používanie* [online]. rcsvet.sk, [cit. 2021-09-08]. Dostupné online.


|  |  |
| --- | --- |
| Portal | Fyzikálny portálChemický portál |